Príloha k účtovnej  závierke
                                                                                         	Sociálnej poisťovne                                                                                  							(v zmysle § 123 ods. 2 písm. a)
                                                                                          	druhý bod zákona č. 461/2003 Z.z.									o sociálnom poistení v znení 									zákona č. 677/2006 Z.z.)

                                                                                		

Stanovisko Dozornej rady
Sociálnej poisťovne k návrhu účtovnej závierky Sociálnej poisťovne 
za rok 2011

Stanovisko Dozornej rady Sociálnej poisťovne 
k návrhu účtovnej závierky Sociálnej poisťovne za rok 2011

Účtovná závierka je štruktúrovaná prezentácia skutočností, ktoré sú predmetom účtovníctva. Je to komplex uzávierkových prác súvisiacich s uzavretím účtovných kníh, t.j. všetkých účtov bežného účtovníctva. 

Jej podstatou je zistiť k stanovenému dňu stav majetku, záväzkov a rozdielu majetku a záväzkov ocenenom v peňažných jednotkách a vyjadriť hospodársky výsledok.

Základným predpokladom zostavenia návrhu účtovnej závierky Sociálnej poisťovne je mať správne, úplne a preukázateľne vedené účtovníctvo. Tento predpoklad vyžaduje § 8 zákona č. 431/2002 Z. z. o účtovníctve v znení neskorších predpisov. Sociálna poisťovňa je povinná zaznamenať všetky operácie, ktoré predstavujú účtovný prípad a to na základe účtovných dokladov obsahujúcich všetky predpísané náležitosti.

Podklady, z ktorých Sociálna poisťovňa vychádza pri zostavení návrhu účtovnej závierky a prác s tým spojených, sú najmä hlavná kniha za účtovné obdobie, evidencia majetku, výsledky inventarizácie a vnútorné predpisy poisťovne.

Na zabezpečenie všetkých úkonov smerujúcich k zostaveniu návrhu účtovnej závierky Sociálnej poisťovne je sumarizácia účtovných závierok ústredia a pobočiek Sociálnej poisťovne. Sociálna poisťovňa ústredie a organizačné zložky postupovali v zmysle metodického usmernenia 40/2010 Postup organizačných zložiek pri zostavovaní návrhu účtovnej závierky a hodnotení plnenia rozpočtu verejnej správy, ktorého prílohou je  vecný a časový harmonogram prác účtovnej závierky a hodnotení plnenia rozpočtu verejnej správy.
 
Na základe metodických usmernení vo veci spracovania a obsahovej náplne návrhu účtovnej závierky a určenia termínov na spracovanie jej jednotlivých častí, vecne príslušné útvary ústredia Sociálnej poisťovne, pobočky Sociálnej poisťovne a ústredná inventarizačná komisia v ústredí Sociálnej poisťovne predložili v požadovanom rozsahu odboru účtovníctva príslušné podklady  za rok 2011.

Odbor účtovníctva vykonal sumarizáciu účtovných kníh Sociálnej poisťovne       a vyhotovil účtovné a finančné výkazy za Sociálnu poisťovňu ako účtovnú jednotku.

Návrh účtovnej závierky Sociálnej poisťovne za rok 2011 zostavila Sociálna poisťovňa v zmysle § 17 zákona č. 431/2002 Z. z. o účtovníctve v znení neskorších predpisov v nadväznosti na opatrenie Ministerstva financií Slovenskej republiky č. MF/26940/2005-74 , ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky pre Sociálnu poisťovňu v znení opatrenia č. MF24641/2007-74, opatrenia č. MF/24483/2008-74 a opatrenia č. MF/24032/2011-74.

Návrh účtovnej závierky Sociálnej poisťovne za rok 2011 obsahuje tieto časti:
-	súvahu,
-	výkaz ziskov a strát,
-	poznámky,
-	tabuľkovú časť.

Položky súvahy (účtovný výkaz Súvaha Úč SP 1 – 01) a položky výkazu ziskov a strát (účtovný výkaz Výsledovka Úč SP 2 – 01) nadväzujú priamo na príslušné účty, účtovné skupiny a ich náplň podľa účtovej osnovy a postupov účtovania pre Sociálnu poisťovňu podľa vyššie uvedených opatrení Ministerstva financií Slovenskej republiky. 

Overením údajov uvedených v účtovných výkazoch (Súvaha, Výsledovka) s konečnými zostatkami a stavmi účtov vykázanými v uzavretej hlavnej knihe Sociálnej poisťovne neboli zistené rozdiely.

Poznámky komentujú, dopĺňajú a prezentujú položky účtovných výkazov. Údaje v nich uvedené vychádzajú z účtovných písomností a vnútorných predpisov Sociálnej poisťovne. Komentujú a upresňujú podstatné informácie súvahy a výkazu ziskov a strát. Obsahujú dôležité mimoúčtovné informácie, ktoré nemôžu byť pre svoju povahu obsahom výkazov. Vypovedajú o stave a pohybe majetku, záväzkov              a výsledku hospodárenia Sociálnej poisťovne tak, aby bolo možné si o ich stave vytvoriť správny názor. 

Obsahom poznámok sú:
-	všeobecné údaje,
-	informácie o účtovných zásadách a účtovných metódach,
-	informácie, ktoré dopĺňajú a vysvetľujú údaje v súvahe,
-	informácie, ktoré dopĺňajú a vysvetľujú údaje vo výkaze ziskov a strát,
-	opis údajov na podsúvahových účtoch,
-	iné aktíva a iné pasíva,
- informácie o príjmoch a výhodách členov štatutárnych orgánov, dozorných orgánov a iných orgánov,
- informácie o rozpočte a hodnotenie plnenia rozpočtu,
- informácie o skutočnostiach, ktoré nastali po dni, ku ktorému sa zostavuje účtovná závierka, do dňa zostavenia účtovnej závierky.

Obsahom tabuľkovej časti hodnoteného obdobia je:
-	rámcová bilancia a vyjadrenie podielu majetku a zdrojov,
-	stav a pohyb dlhodobého nehmotného a dlhodobého hmotného majetku,
-	pohľadávky na poistnom a príspevkoch na starobné dôchodkové sporenie,
-	pohľadávky Sociálnej poisťovne na poistnom a príspevkoch na starobné dôchodkové sporenie podľa druhov, 
-	štruktúra pohľadávok Sociálnej poisťovne na poistnom – graf,
- vývoj dlhodobých pohľadávok a krátkodobých pohľadávok,
- opravné položky k pohľadávkam,
- rezervy,
- vývoj dlhodobých záväzkov a krátkodobých záväzkov,
- záväzky sociálneho fondu,
- plnenie rozpočtu príjmov a výdavkov (nákladov) Sociálnej poisťovne a tvorba fondov,
- plnenie rozpočtu príjmov a výdavkov (nákladov) správneho fondu,
- príspevky na starobné dôchodkové sporenie.

Súčasťou predkladaného návrhu účtovnej závierky je aj materiál plnenie rozpočtu príjmov a výdavkov (nákladov) Sociálnej poisťovne a tvorba fondov k 31. 12. 2011. 

Z uvedeného materiálu vyplýva, že príjmy poisťovne z poistného, pokút, penále a ostatných príjmov boli vo výške 6 253 847 tis. EUR, prevod naakumulovaných prostriedkov z minulých rokov bol vo výške  435 667 tis. EUR, t. j. Sociálna poisťovňa mala v roku 2011 zdroje celkom 6 689 514 tis. EUR. Celkové výdavky (náklady) Sociálnej poisťovne v roku 2011 boli vo výške 6 132 633 tis. EUR. Celkový výsledok hospodárenia bol vo výške 556 881 tis. EUR.

V roku 2011 Sociálna poisťovňa realizovala aj postúpenie príspevkov na starobné dôchodkové sporenie (vrátane penále) dôchodkovým správcovským spoločnostiam vo výške 839 951 tis. EUR.

Na základe vyššie uvedených skutočností, týkajúcich sa jednotlivých súčastí návrhu účtovnej závierky Sociálnej poisťovne za rok 2011, bolo zistené, že postup uzávierkových prác bol dodržaný a bola zostavená vyčerpávajúcim spôsobom a v štruktúre, ktorá nadväzuje na sústavu účtovníctva, používanú v Sociálnej poisťovni. Účtovná závierka Sociálnej poisťovne zostavená k 31. decembru 2011, vyjadruje verne vo  všetkých súvislostiach jej majetkovú a finančnú situáciu, vlastné zdroje krytia stálych a obežných aktív, ako aj výsledok hospodárenia. Zároveň je možné konštatovať, že účtovná závierka bola zostavená v súlade s právnymi predpismi, platnými pre jej zostavenie.